পুরো ক্যাম্পাস ছেয়ে ফেললাম আমরা। এই পোস্টারিং-এর সাথে আমরা একটা দেয়ালিকা বের করলাম, “কেন দাঁড়াবো না রুখে?” এই দেয়ালিকাটায় একটা আইটেম ছিল, বাসে যৌন হয়রানি কিভাবে মোকাবিলা করবেন? আমরা ঘন্টার পর ঘন্টা বসে এসব বের করলাম: আপনার পাশে দাড়ানো পুরুষটি আপনার গায়ে হাত দিলে পায়ের হিলসহ পুরুষটির পায়ে দাঁড়িয়ে পড়ুন; সাথে ভারি বইয়ের ব্যাগ থাকলে ব্যাগ দিয়ে জোরে ধাক্কা দিন; প্রয়োজনে কনুই ব্যাবহার করুন; ব্যাগে সেফটিপিনও রাখতে পারেন। এই মনে পড়ছে। আমরা বেশ ১০/১২টা বুদ্ধি বের করেছিলাম। দেয়ালিকা ঝুলালাম সমাজ বিজ্ঞান অনুষদে। ১৯৯৭ সালে ৮ই মার্চ। সকাল ১০টায় “ক্যাম্পাসে সকল পুরুষাধিপত্য রুখে দাঁড়াও” ব্যানার নিয়ে আমাদের র‌্যালী বের হল। অনেক ছাত্রীরাই মিছিলে অংশ নিল। এই হচ্ছে শুরু।